Hei kotiväki! Syyskuu 2021

Keltinmäen jälkkärin syksy on startannut mukavasti käyntiin. Uudet eppu- sekä jo tutut toppuluokkalaiset ovat omaksuneet jälkkäripäivien rutiinit hienosti. On ollut mukava nähdä, kuinka iloisista, leikkivistä, liikkuvista sekä mielikuvituksellisista lapsista ryhmämme koostuu. Ulkoilemme paljon päivittäin, joten säänmukainen varustus lapsilla on erittäin tärkeää. Reppuihin olisi hyvä laittaa vaihtovaatteita (sukat, hanskat, sisähousut) joita säilytämme jälkkäripäivien ajan naulakoilla.

Omien tavaroiden huolehtimista harjoittelemme yhdessä, vaatteiden sekä kenkien nimikointi auttaa tässä meitä paljon.

Välipala sekä läksyhetki pidetään päivittäin sisätiloissa. Lukuläksyt lapset tekevät kotona, että pystymme takaamaan jokaiselle läksyrauhan. Huomioittehan, että läksyjen tarkistusvastuu on vanhemmilla.

Ulkona leikimme erilaisia hippoja, lattialaavaa, peiliä, väriä sekä pelaamme jalkapalloa. Käymme myös iltapäivisin koulun yläpihalla sijaitsevassa metsässä leikkimässä ja tutkimassa luontoa sekä pelaamme palloa yläpihan miniareenalla, eli ”minkkarilla”.

Jälkkärin teema on tänä vuonna hyvinvoiva jälkkäriläinen. Toiminnassamme korostuu liikunnallisuus, toiminnallisuus, osallisuus ja lasten päivittäinen kohtaaminen sekä yhteistyö eri tahojen kanssa.

**Salipäivämme on tiistaisin klo 15:00-16:00.**Liikuntasalissa liikumme paljain varpain, joten sisätossuja emme tarvitse saliin. Kevyt sisävaatetus sekä juomapullo on hyvä olla mukana.

Lokakuussa ilmojen viiletessä pelaamme sisätiloissa lautapelejä, rakennamme legoilla, piirrämme, askartelemme sekä katsomme lapsille suunnatun elokuvan.

Ulkoilemme edelleen paljon, joten huomioittehan että lapsilla on riittävästi vaatetusta.

Kuulemme myös mielellämme teidän vanhempien ajatuksia, toiveita, ideoita sekä palautetta. Meille voi aina laittaa tekstiviestiä jälkkärin puhelimeen tai tulla juttelemaan paikan päälle.

**Syyslomaa vietämme koulun tavoin viikolla 42.**

Mukavaa syksyä toivottaa Keltinmäen jälkkärin väki